Man op PE-kleinhoewe vermoorJohan van der Berg. Foto: Facebook Johan van der Berg (54), ŉ afgetrede tegnikus en sakeman, is vermoedelik deur die loop van Vrydagaand op sy kleinhoewe in die Groenbossie-omgewing in Port-Elizabeth in die Oos-Kaap vermoor. Kapt. Sandra Janse van Rensburg, polisiewoordvoerder, het Maandag aan Maroela Media gesê Van der Berg se liggaam is deur sy eksvrou, wat in ŉ aparte huis op dieselfde kleinhoewe woon, gevind. “Die vrou is omstreeks 08:15 na Van der Berg se huis om melk te leen toe sy op sy liggaam afgekom het,” het Van Rensburg gesê. “Daar word vermoed dat ŉ onbekende aantal verdagtes Vrydagaand of vroeg Saterdagoggend toegang tot sy huis verkry het deur die agterdeur oop te dwing.” Hy is vermoedelik dood nadat hy met ŉ skerp voorwerp in die bors gesteek is. Van der Berg se huis is geplunder en vuurwapens, ŉ televisie en DVD-speler is onder meer gesteel. Die polisie ondersoek ŉ saak van moord. Niemand is nog in verband met die voorval in hegtenis geneem nie.